ועדת הכספים, כנסת 19, פרוטוקול מספר 473, 2014-12-02 11:50

ניסן סלומינסקי: צהרים טובים.

ניסן סלומינסקי: אני פותח את ישיבת ועדת הכספים.

ניסן סלומינסקי: על סדר היום הצעת חוק לתיקון פקודת מסי העירייה ומסי הממשלה (פטורין) (מס' 25) (פטור מארנונה לאתרי הנצחה), התשע"ד-2014.

ניסן סלומינסקי: הייתה לנו הפסקה קצרה כי את הישיבה הקודמת סיימנו קצת לפני הזמן.

ניסן סלומינסקי: הצעת החוק נדונה ועכשיו אנחנו עוסקים בהכנתה לקריאה שנייה ושלישית.

ניסן סלומינסקי: אני לא יודע אם היא תצליח לעבור בכנסת הזאת או לא.

מאיר שטרית: אפשר להניח את זה מחר.

ניסן סלומינסקי: אנחנו נעשה את שלנו.

ניסן סלומינסקי: ההצעה נדונה בוועדה לקראת הכנתה לקריאה שנייה ושלישית והיו לנו התלבטויות, היו בירורים בין הלשכות, בין המשרדים ובין הגופים כי לכאורה זאת הצעת חוק שנראית פשוטה והיא באמת פשוטה וצריכה להיות טבעית אבל למרות זאת, בכל אופן היו רשויות – אולי רשות אחת – שכן גבו.

ניסן סלומינסקי: מצד שני, התעוררו כל מיני דילמות כי אם אתר הנצחה הוא אתר הנצחה נטו, לא היו בעיות אבל בפועל יש אתרי הנצחה שהם מלווים כבר באלמנטים עסקיים או כלכליים – ואני לא אומר זאת לגנאי – כאשר לפעמים צריך להחזיק את האתר וצריך מקורות הכנסה ואז נשאלת השאלה, אם רוצים לתת פטור לאתר הנצחה ולא רוצים לתת פטור מארנונה לעסקים.

ניסן סלומינסקי: לכן היו צריכים לגבש את ההצעה.

ניסן סלומינסקי: ביקשנו שיעשו את הבירורים הנדרשים ויש לנו הצעה שאני מקווה שהיא מקובלת.

ניסן סלומינסקי: אני רוצה לקדם בברכה את ידידנו ואת כל האורחים שנמצאים כאן, כל אחד ואחד לפי כבודו ומעלתו, נציגי הממלכה ובעיקר את חתן השמחה, בר הכנסת מאיר שטרית.

מאיר שטרית: תודה רבה אבל לא חתן יחיד.

מאיר שטרית: אני רוצה לומר תודה לחבריי שהיו שותפים אתי להצעת החוק, לרובי ריבלין שירד מהחוק כי הוא נשיא המדינה אבל הוא היה חתום אתי על החוק, לאלעזר שטרן לאיתן כבל ולעמר בר-לב.

מאיר שטרית: זאת לא הצעת חוק פוליטית מסיבה כלשהי אלא כולנו שותפים.

מאיר שטרית: לא הסתובבנו סביב חברי הכנסת או שחברי הכנסת לא שמו לב להצעת החוק כי אם היו שמים לב, היו חותמים הרבה יותר כי אין כמעט מישהו שחושב שצריך לגבות ארנונה מאתרי הנצחה לחיילי צה"ל.

מאיר שטרית: בעיקר בעקבות צוק איתן, עוד יותר החריף את המצב ואני חושב שאנחנו צריכים לעשות הכול כדי להעביר את החוק הזה, אם אפשר אפילו מחר, או לכל המאוחר בשבוע הבא כדי להבטיח שכל אתרי ההנצחה האלה יהיו פטורים ממס.

מאיר שטרית: הרעיון של משרד הפנים שנתחיל לחפש מי משלם דמי כניסה ומי לא, הוא מצחיק.

מאיר שטרית: דיברתי עם אנשי משרד הפנים ולשמחתי הצלחתי לשכנע אותם לרדת מהעץ הזה כי הם עלו על הגב של החוק שלי עכשיו להחליט אם יש להם הכנסה או אין להם הכנסה.

מאיר שטרית: שנית, איך הם יחזיקו את האתר?

מאיר שטרית: כפי שהיושב ראש אומר, איך יחזיקו את האתר אם אין להם יכולת לקבל אפילו הכנסה של אנשים שבאים לבקר באתר.

מאיר שטרית: יש לנו עניין שהתלמידים של בתי הספר ואנשים יראו את שמות החללים, את הזיכרונות שלהם, יש מקומות בהם מופיעות התמונות וסיפורי החיים שלהם וסיפורי הגבורה שלהם.

מאיר שטרית: יש לנו עניין.

מאיר שטרית: למדינה צריך להיות עניין לשדר את המוטו הזה לאנשים שידעו מה קרה במדינה ומי האנשים שתודות לקורבנם אנחנו חיים ומוגנים.

מאיר שטרית: אלה אנשים שלצערי חוזרים פעם אחר פעם אחרי כל מערכה ונמצאים לצערי במקומות האלה ומנסים להנציח אותם.

מאיר שטרית: לנסות לגבות משם כסף?

מאיר שטרית: העובדה שראשי הרשויות לא גובים את הכסף הלכה למעשה.

ניסן סלומינסקי: חוץ מרשות אחת.

מאיר שטרית: הם לא יכלו לפטור כי אסור להם לפטור.

מאיר שטרית: אני מאמין שהחוק הזה יפתור את הבעיה ואז יהיו פטורים.

מאיר שטרית: לכן אדוני היושב ראש, אני באמת מודה לך על כך שלמרות הלחץ הקיים עכשיו, ואולי תשתחרר כי לא יהיה תקציב, אתה מקיים את הדיון.

ניסן סלומינסקי: אי אפשר לדעת.

ניסן סלומינסקי: אנחנו עוד לא בטוחים.

מאיר שטרית: אני מודה לך שלמרות הלחץ הנוכחי, הבאת את החוק להצבעה.

מאיר שטרית: אני מאוד מודה לך, לוועדה וליועצת המשפטית.

ניסן סלומינסקי: בהזדמנות זאת אני רוצה לתת לך עוד משימה ואולי בזכות המשימה הזאת, אם יהיו בחירות, גם תקבל לגיטימציה מלמעלה להמשיך הלאה בכנסת הבאה.

ניסן סלומינסקי: גבעת התחמושת.

ניסן סלומינסקי: אני לא מדבר על הארנונה.

ניסן סלומינסקי: אתה אמרת שזה שגובים כספים בכניסה, זה כדי לעזור לאתר להחזיק את עצמו.

מאיר שטרית: נכון.

ניסן סלומינסקי: בגבעת התחמושת המדינה מצד אחד לא מאפשרת לגבות דמי כניסה ומצד שני הסכומים שהמדינה מתקצבת את המקום לא מספיקים וזה אתר כל כך מרכזי שבא לקבץ נדבות.

ניסן סלומינסקי: הלב ממש נחמץ.

ניסן סלומינסקי: צריך לטפל גם בזה.

ניסן סלומינסקי: שיחליטו, אם לא זה, שהמדינה תממן את המקום באופן מלא.

ניסן סלומינסקי: אני מברך את אריה מועלם שנמצא אתנו ואת האורחים הנוספים.

ניסן סלומינסקי: מה אנחנו עושים עכשיו?

מאיר שטרית: מצביעים.

שלומית ארליך: מקריאים את הנוסח.

ניסן סלומינסקי: מקריאים.

ניסן סלומינסקי: אם מישהו מהנוכחים ירצה לדבר, הוא יוכל לעשות כן אחרי שנקריא.

שלומית ארליך: הצעת חוק לתיקון פקודת מסי העירייה ומסי הממשלה (פטורין) (מס' 25) (פטור מארנונה לאתרי הנצחה), התשע"ד-2014 תיקון סעיף 5ג בפקודת מסי העירייה ומסי המשלה (פטורין), 1938, בסעיף 5ג(ה), אחרי פסקה (11) יבוא: "(12) אתר הנצחה ממלכתי או אתר הנצחה חילי שהוכרזו לפי סעיף 45 לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, שהם פתוחים לציבור, והכול אם אינם למטרות רווח ולגבי השטח המשמש אתר הנצחה כאמור ואשר אין בו פעילות עסקית".

שלומית ארליך: כאן היה דיון בקריאה הראשונה, כפי שאמר חבר הכנסת שטרית, לגבי השאלה אם צריך להוסיף את המלים "ללא תשלום".

שלומית ארליך: בסופו של דבר הבנו שגם הממשלה הסכימה להשמיט את המלים האלה ולהשאיר את הנוסח כפיש הוא בנוסח הכחול.

ניסן סלומינסקי: אם כן, יש לנו את ההצעה שאני מקווה שהיא מקובלת.

ניסן סלומינסקי: אני מקווה שלא יפתחו נושאים חדשים.

מאיר שטרית: לשם כך, תצביע ואחר כך ידברו.

פנחס מרינסקי: אני פועל כאן בשם העמותה.

פנחס מרינסקי: אני אומר מראש שאני פועל בהתנדבות ואין כאן איזושהי פעילות אחרת.

פנחס מרינסקי: אני אהיה קצר.

פנחס מרינסקי: הדבר היחיד שמטריד אותנו זה שבאותה רשות מקומית ספציפית הצליחו לקחת את החדרים בהם יש לוחות זיכרון ושמות הזיכרון ולחייב אותם כפעילות עסקית בתעריף עסקים 2 גבוה.

פנחס מרינסקי: אנחנו נחזור לאותה רשות מקומית והמלים "פעילות עסקית" יכולות להתפרש אצלם עוד פעם במין דרך שכזאת.

פנחס מרינסקי: לכן הבקשה שלנו היא אם אפשר להוסיף בסוף הסעיף הזה: "פעילות עסקית למטרת רווח".

פנחס מרינסקי: אם הפעילות העסקית מיועדת לייצר רווח, קחו ארנונה וקחו מה שאתם רוצים, אבל אם אין שום רווח שם, תעזבו אותנו כי אחרת מפרשים לנו כל דבר כפעילות עסקית.

ניסן סלומינסקי: סתם אני שואל.

ניסן סלומינסקי: אם יהיה כתוב כמו שאתה אומר, הכוונה שיצטרכו כל פעם לבדוק.

ניסן סלומינסקי: אם לא יהיה רווח, יקבלו כסף?

ניסן סלומינסקי: מה זה נקרא רווח?

ניסן סלומינסקי: רווח, הכוונה סך הכול מכל האתר יש רווח או רווח מהפעילות?

ניסן סלומינסקי: יתחיל להיות סיבוך גדול שלא יצאו ממנו כי לא ידעו להגדיר מה זה רווח.

פנחס מרינסקי: הסיפא של הסעיף, אם אני מבין את הסעיף נכון, הניסוח שלו הוא לא מוצלח אבל אני לא נוגע בו, אומר שיש שני תנאים: האחד, הגוף שמטפל בזה הוא גוף לא כוונת רווח ואין לנו שום בעיה עם זה.

פנחס מרינסקי: התנאי השני אומר שאם חלק מתוך האתר משמש לפעילות עסקית, החלק הזה יהיה חייב בארנונה.

פנחס מרינסקי: גם את זה אנחנו מקבלים.

פנחס מרינסקי: אנחנו רק לא רוצים שיבואו ויפרשו לנו כל דבר שהוא לא עסקי אבל אחר כך נצטרך להתווכח מה זה.

פנחס מרינסקי: אנחנו אומרים שיש שם איזשהו חלק שאתם אומרים שהוא פעילות עסקית, אין בו שום רווח ואין בו שום דבר, אז תעזבו אותנו.

ניסן סלומינסקי: תן לי דוגמה כדי שאני אבין.

פנחס מרינסקי: למשל מסעדה.

פנחס מרינסקי: יש טענה שבמקום מסוים מנהלים מסעדה, משכירים אותה למישהו חיצוני והוא מרוויח כספים, חייבו אותו בארנונה כמה שאתם רוצים.

פנחס מרינסקי: אין לי שום בעיה עם הדבר הזה ואני לא טוען לזה.

פנחס מרינסקי: אבל אם יש מקום שמגיע גוף ממלכתי להתארח בו ונותנים לו לאכול ולא מרוויחים על זה כלום – זאת אומרת, מה שעלה, זה מה שהוא משלם – ואין שום רווח המדבר הזה, שלא בגלל זה יאמרו שאנחנו עושים עסקים כי אף אחד לא עושה כאן עסקים.

אורית מלמד: הסעיף ברור כך ודווקא כל תוספת שהיא - תסבך.

מאיר שטרית: כל המוסיף גורע.

אורית מלמד: בדיוק.

ניסן סלומינסקי: תחזרי שוב על הדברים.

אורית מלמד: הסעיף ברור כך וכל תוספת כפי שמוצע כאן, דווקא תסבך אותו.

אורית מלמד: מבחינת פרשנות, תמיד אפשר לפרש.

מאיר שטרית: צודקת.

ניסן סלומינסקי: מאחר ויש פרוטוקול, אני רוצה לדעת לגבי הכוונה שלכם.

ניסן סלומינסקי: נניח הדוגמה שהוא נתן, מגיע גוף, רוצים לארח אותו ולצורך כך מזמינים מישהו שייתן לו אוכל או שתייה קלה ואין כאן שום רווח.

ניסן סלומינסקי: איך אתם מפרשים את זה?

אורית מלמד: אני לא רואה את זה כפעילות עסקית.

ניסן סלומינסקי: ברגע שזה נכתב בפרוטוקול, זה מספיק לנו.

ניסן סלומינסקי: אם כן, לא נשנה כאן.

ניסן סלומינסקי: אם זה יתגלגל לדיון, יביאו את הפרוטוקול ויוכלו לראות את זה.

רות פרמינגר: אני מהעמותה להנצחת חללי חיל הקשר ובני יהוד.

רות פרמינגר: אני רוצה להביע את ההערכה הגדולה שלי לוועדה, לפעילות שלה, ליועצת המשפטית וכמובן ליוזם ההצעה.

רות פרמינגר: זה לא עניין ברור ומובן מאליו שהכנסתם אותנו לסדר היום ותבורכו בשם כל מי שנמצא רשום על לוח השמות של חללי צה"ל וכל החללים של הערים הראשונות בארץ שלנו.

רות פרמינגר: תודה.

מאיר שטרית: אמרה עורכת הדין מלמד שכל המוסיף גורע והיא צודקת.

מאיר שטרית: הערכה אם מישהו בא לאכול ולא משלם, יגבו ממנו ארנונה, הרשות המקומית צריכה להיות באטרף כדי לעשות דבר כזה.

פנחס מרינסקי: כבר היינו בסרט הזה.

מאיר שטרית: לכן אתה עורך דין.

מאיר שטרית: אני מציע שאת יחייבו אותך בארנונה על דבר כזה, לך לבית משפט נגדם ושהם יתביישו.

פנחס מרינסקי: זאת לא הכוונה שלכם.

מאיר שטרית: הכוונה ברורה.

ניסן סלומינסקי: עשינו את מה שצריך.

ניסן סלומינסקי: יש פרוטוקול וזה בסדר.

ניסן סלומינסקי: אריה, אתם רוצים להוסיף משהו או שזה מקובל עליכם ובשמחה?

אריה מועלם: אנחנו רוצים ראשית לברך את מגיש ההצעה ואת חברי הכנסת שהצטרפו להצעה ואת הוועדה שאכן מצאה את הזמן לדון בהצעת החוק.

אריה מועלם: אנחנו בהחלט במשרד הביטחון מברכים על הצעת החוק כמו שהיא.

אריה מועלם: הגופים בהם מדובר, העמותות בהן מדובר, כולם מלכ"רים כך שכל הפעילות שלהם מתואמת עם משרד הביטחון, אינה פעילות עסקית וכשיש פעילות עסקית כזאת, גם משרד הביטחון לא מעביר את התקציב לאותן עמותות.

אריה מועלם: לגבי אותה מסעדה עליה דובר, היא מחוץ לשטח ההנצחה של אותה עמותה כך שהדברים מתואמים אתנו.

אריה מועלם: אני חושב שהנוסח כפי שהוא, הוא לטובת העמותות וצריך לברך עליו.

ניסן סלומינסקי: תודה רבה.

ניסן סלומינסקי: אנחנו בשמחה נעבור להצבעה.

ניסן סלומינסקי: מי בעד אישור הצעת חוק לתיקון פקודת מסי העירייה ומסי הממשלה (פטורין) (מס' 25) (פטור מארנונה לאתרי הנצחה), התשע"ד-2014?

ניסן סלומינסקי: בעד – פה אחד

ניסן סלומינסקי: הצעת החוק אושרה פה אחד.

ניסן סלומינסקי: אדוני, יישר כוח גדול.

ניסן סלומינסקי: יישר כוח לכולכם.

ניסן סלומינסקי: הוועדה ממליצה, מבקשת ופונה לרשויות המקומיות לשבת עם גופי ההנצחה ולמצוא את הדרך איך לפטור אותם מחובות העבר כי החוק מתחיל מהיום אבל חובות העבר בגין אתרי ההנצחה, שימצאו את הדרך איך לפטור את הגופים האלה.

אלכס מילר: למה לא עשית רטרואקטיבית?

ניסן סלומינסקי: לא.

ניסן סלומינסקי: אנחנו לא רוצים רטרואקטיבית כי ברגע שאתה עושה רטרואקטיבית - - -

אלכס מילר: אפשר לעשות זאת.

אלכס מילר: אני כבר עשיתי את זה.

ניסן סלומינסקי: אנחנו לא רוצים רטרואקטיבית.

קריאה: זה לא אמור לגבי בתי כנסת?

ניסן סלומינסקי: אני מקווה שלא.

שגית אפיק: לא.

שגית אפיק: יש סעיף אחר לגבי בתי כנסת.

ניסן סלומינסקי: תודה רבה.

ניסן סלומינסקי: אנחנו עוברים לדיון הבא.